SINGER วิ่ง 3% สวนตลาดฯ เก็งงบไตรมาส 1 “ออลไทม์ไฮ” โบรกอัพเป้าใหม่ 50 บ.
SINGER วิ่ง 3% สวนตลาดฯ เก็งงบไตรมาส 1 “ออลไทม์ไฮ” โบรกอัพเป้าใหม่ 50 บ.
12 พ.ค. 2564

ผู้สื่อข่าวรายงานว่า ราคาหุ้น บริษัท ซิงเกอร์ประเทศไทย จำกัด (มหาชน) หรือ SINGER ณ เวลา 11.37 น. อยู่ที่ระดับ 41.50 บาท บวก 1.25 บาท หรือ 3.11% สูงสุดที่ระดับ 41.75 บาท ต่ำสุดที่ระดับ 41 บาท ด้วยมูลค่าการซื้อขาย 59.33 ล้านบาท

ด้านนักวิเคราะห์ บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) หรือ MBKET ได้คาดกำไรไตรมาส 1/2564 ของ SINGER ไว้จำนวน 140 ล้านบาท เพิ่มขึ้น 62% เทียบกับไตรมาส 1/2563 และโต 13% เทียบกับไตรมาสก่อนหน้า นอกจากนี้ประเมินยอดขายสินค้าเช่าซื้อเท่ากับ 700 ล้านบาท เติบโต 36% เมื่อเทียบกับช่วงเดียวกันของปีก่อน จากสินค้ามือสองที่ยึดน้อยลง แต่สินค้ามือหนึ่ง (core) เติบโตจากฐานแฟรนไชส์ที่เพิ่มขึ้น 100% เมื่อเทียบกับช่วงเดียวกันของปีก่อน
“SINGER จะยังคงเดินหน้าทำกำไรด้วยสถิติใหม่ หรือ All time high ในช่วงสองปีข้างหน้า จากธุรกิจเช่าซื้อเปลี่ยนมาใช้กลยุทธ์เชิงรุกที่เป็นรูปธรรม และธุรกิจจำนำทะเบียนโตได้ตามเป้าทุกไตรมาส และมีความเป็นไปได้ที่พอร์ตสินเชื่อเติบโต 60% จากปีก่อน ได้ตามเป้าที่ท้าทายของบริษัท โดยในระยะสั้นมีแรงหนุนจากโมเมนตัมกำไรที่แข็งแกร่งในไตรมาส 1/64 สวนทางการระบาดไวรัสโควิด-19 ระลอกใหม่ก่อนจะเร่งขึ้นในไฮซีซั่นไตรมาสถัดไป” บล.เมย์แบงก์ฯ ระบุ
ทั้งนี้ เพื่อสะท้อนกับการเติบโตกำไรที่สูงขึ้น คิดเป็นอัตราการเติบโตเฉลี่ย (CAGR) จากเดิม 23% เป็น 42% ใน 2 ปีข้างหน้า จึงปรับราคาเหมาะสมปี 2564 ขึ้นเป็น 50 บาท/หุ้น โดยปรับใช้ P/E จาก 28 เป็น 35 เท่า เทียบกับ PEG 0.83 เท่า นอกจากนี้มีปัจจัยบวกรออยู่ใน 6-12 เดือนข้างหน้า ได้แก่ การเข้าคำนวณในดัชนี SET100 รอบกลางปี 2564 และปลดล็อกมูลค่าของ SG Capital (บ.ย่อยที่ถือพอร์ตสินเชื่อ) คาดเข้าจดทะเบียนในตลาดในปี 2565
ด้านบริษัทหลักทรัพย์ โนมูระ พัฒนสิน จำกัด (มหาชน) คาดกำไรไตรมาส 1/2564 ของ SINGER ทำจุดสูงสุดที่ 135 ล้านบาท เพิ่ม 55% จากการเติบโตอย่างมีนัยของธุรกิจขายสินค้าเช่าซื้อ และธุรกิจให้สินเชื่อจำนำทะเบียน โดยคาดว่าในปี 2564-2565 จะยังเติบโตได้อย่างต่อเนื่อง ซึ่ง SINGER ยังมีความน่าสนใจด้วยแนวโน้มการเติบโตที่สูง จากการปรับโครงสร้างธุรกิจที่เป็นรูปธรรมและอยู่ในช่วงเก็บเกี่ยวการลงทุน ควรซื้อขายระดับพรีเมียม